‘તે ભાભી, ઘેર કામ ના હોય તો બેસોને, અમારી લવારીઓ સાંભળવાની મજા આવશે !’, કઢી ઉતારતા મેં રસોડામાંથી કહ્યું. ભાભીએ કોઈ જવાબ ન વાળ્યો, પણ તેમના ભરાવદાર ઘાઘરાના ખાટલાની ઇસ નજીક ભોંય પર પડવાનો અવાજ આવ્યો, જે સૂચવતું હતું કે ભાભી આગ્રહને વશ થઇ, ઘડીભર બેસવા તૈયાર થયા છે. તાબડતોબ મેં અમારું જમવાનું પીરસ્યું, અને પછી તો એયને અમારી વાતો ચાલી તે ભાભીની હાજરી જ વિસરાઈ ચાલી. વચ્ચે વચ્ચે ભાભી અમારી વાતો સાંભળી હસી પડતી, અને એમાંય રાકેશે હવે મારા એવા પોલ ખોલવા માંડ્યા હતા જે કદાચ હવે હું પણ ભૂલી ચુક્યો હતો !